Dāņu sviestmaizes
Dāņu sviestmaizes (dāņu: smørrebrød, IPA: [ˈsmɶɐ̯ˌpʁœðˀ] — 'sviestmaize') ir tradicionāls dāņu virtuves ēdiens. Dāņi sviestmaizes parasti gatavo no plānās šķēlēs sagrieztas pilngraudu rudzu maizes (rugbrød), ko apziež ar sviestu vai krēmsieru un papildina ar dažādām aukstajām piedevām (pålæg), piemēram, marinētu siļķi, vārītu olu, desu, cūku aknu pastēti, ceptu vistas krūtiņu, vistas salātiem karija mērcē, rostbifu, kūpinātu lasi, salātlapām, gurķiem, tomātiem, mārrutkiem, majonēzi, sinepēm vai pat zuti. Dāņu sviestmaizes radās 19. gadsimta beigās un sākotnēji bija strādnieku šķiras pusdienu ēdiens. Mūsdienās Dānijā, tostarp galvaspilsētā Kopenhāgenā, joprojām saglabājušās sviestmaižu ēstuves, kas bieži vien ir atvērtas tikai darbdienās ap pusdienlaiku.